मुख्यमंत्री के परामर्शी, नीति एवं कार्यक्रम कार्यान्वयन श्री सिंह ने संकल्प सभागार में राज्य में लागू मद्य निषेध नीति, उसका कार्यान्वयन एवं प्रभाव का अध्ययन करने के लिए छत्तीसगढ़ से आये ग्यारह सदस्यीय दल से मुलाकात की और उनके साथ विस्तृत विचार-विमर्श किया। श्री सिंह ने अध्ययन दल को बिहार में शराबबंदी लागू करने के दौरान किए गए प्रयासों के बारे में बताया। उन्होंने कहा कि राज्य में शराबबंदी लागू करना बहुत ही कठिन काम था। यहां के कुछ पढ़े लिखे वर्ग तथा अलग-अलग लॉबी के लोग इसके विरोध में थे। शराब से प्राप्त होने वाले बहुत बड़े राजस्व की हानि, पर्यटन पर बुरा प्रभाव जैसे कई कारण इसे बंद नहीं करने के पक्ष में बताए गए लेकिन मुख्यमंत्री श्री कुमार की दृढ़ इच्छाशक्ति के कारण 05 अप्रैल 2016 से बिहार में पूर्ण शराबबंदी लागू कर दी गई।